Sphungatum
Sphungatum (etiam Latinitate culinaria ova spongia aut frictata) est ferculum ex ovis commixtis in sartagine confectum. Praeceptum iam saeculo fere IV Latine in Apicius sive De re coquinaria datum est; ferculum aevo medio in fontibus tam Europaeis quam Sinicis descriptum est; hodie in Europa Asiaque orientali et per totum fere mundum comeditur. Vocabulum Francogallicum saepe saeculo XIV exeunte in libro Le Mesnagier de Paris usitatum alumelle (ut qui "lamella" Latine diceret) ac semel alumette, postea sub formis omelette, amelette, aumelette, reperitur. Quod vocabulum et Anglice legitur, a principio omelet, sive omlet sive et amulet, recentius a Britannis omelette modo Francogallico sed ab Americanis omelet etiam hodie scribitur.